b'\n_START_ARTICLE_\nAtramos-jud\xc4\x97jimo sistema\n_START_SECTION_\nRaumenys\n_START_PARAGRAPH_\nRaumeniniu audiniu vadinamos visos organizmo strukt\xc5\xabros, kuri\xc5\xb3 pagrindin\xc4\x97 funkcija - susitraukimas: tai lygieji, \xc5\xa1irdies ir griau\xc4\x8di\xc5\xb3 raumenys. Griau\xc4\x8di\xc5\xb3 raumenys, prisitvirtindami prie kaul\xc5\xb3, sudaro aktyvi\xc4\x85j\xc4\x85 judamojo aparato dal\xc4\xaf: jiems susitraukiant, juda atskiros k\xc5\xabno dalys (2 pav.) ir visas k\xc5\xabnas, palaikoma k\xc5\xabno pusiausvyra, atliekami kv\xc4\x97pavimo ir rijimo judesiai, formuojama mimika. Taip pat nuo griau\xc4\x8di\xc5\xb3 raumen\xc5\xb3 priklauso termoreguliacija (susitraukdami jie gamina \xc5\xa1ilum\xc4\x85). \xc5\xbdmogaus k\xc5\xabne yra apie 400 griau\xc4\x8di\xc5\xb3 raumen\xc5\xb3.\n_START_SECTION_\nKaul\xc5\xb3 jungtys, rai\xc5\xa1\xc4\x8diai ir sausgysl\xc4\x97s\n_START_PARAGRAPH_\nS\xc4\x85nariai - tai kaulus jungian\xc4\x8dios jungtys, nuo kuri\xc5\xb3 priklauso paslankumas ir judesi\xc5\xb3 amplitud\xc4\x97. S\xc4\x85nar\xc4\xaf sudaran\xc4\x8dius kaul\xc5\xb3 galus jungia ir s\xc4\x85nar\xc4\xaf tvirtina rai\xc5\xa1\xc4\x8diai, sudaryti i\xc5\xa1 elastini\xc5\xb3 ar kolagenini\xc5\xb3 skaidul\xc5\xb3. Sausgysl\xc4\x97s pana\xc5\xa1ios \xc4\xaf rai\xc5\xa1\xc4\x8dius - jungia kaulus tarpusavyje. \xc4\xaeprastai manoma, kad sausgysli\xc5\xb3 vienintel\xc4\x97 funkcija - jungti raumenis prie kaul\xc5\xb3. Ta\xc4\x8diau geriau i\xc5\xa1tyrus sausgysles ir j\xc5\xb3 elastines savybes, nustatyta, kad jos gali funkcionuoti kaip spyruokl\xc4\x97s. D\xc4\x97l to jos gali moduliuoti j\xc4\x97gas jud\xc4\x97jimo metu ir priduoti papildomo stabilumo, neatlikdamos jokio aktyvaus darbo.'